題段上人院壁畫古松
作者：朱灣
朝代：唐

paragraphs: 石上盤古根，謂言天生有。
安知草木性，變在畫師手。
陰深方丈間，直趣幽且閑。
木紋離披勢搓捽，中裂空心火燒出。
掃成三寸五寸枝，便是千年萬年物。
莓苔濃淡色不同，一面死皮生蠹蟲。
風霜未必來到此，氣色杳在寒山中。
孤標可玩不可取，能使支公道場古。